作者:柳宗元
標題:遊石角過小嶺至長烏村
內容:志適不期貴，道存豈偷生。久忘上封事，複笑昇天行。竄逐宦湘浦，搖心劇懸旌。始驚陷世議，終欲逃天刑。歲月殺憂慄，慵疏寡將迎。追遊疑所愛，且複舒吾情。石角恣幽步，長烏遂遐徵。磴回茂樹斷，景晏寒川明。曠望少行人，時聞田鸛鳴。風篁冒水遠，霜稻侵山平。稍與人事閑，益知身世輕。為農信可樂，居寵真虛榮。喬木餘故國，願言果丹誠。四支反田畝，釋志東皋耕。